Universitat de Barcelona - El PCB acull fins al 22 de desembre l’exposició «16 dones científiques catalanes»
Inici > Notícies > El PCB acull fins al 22 de desembre l’exposició «16 dones científiques...
El PCB acull fins al 22 de desembre l’exposició «16 dones científiques catalanes»
L’exposició vol posar de manifest el paper fonamental de la dona en l’avenç de la ciència
La professora Carme Jordi durant la xerrada sobre la Via Làctia organitzada en el marc de l'exposició
Del 2 al 22 de desembre, el Parc Científic de Barcelona (PCB) acollirà l’exposició «16 científiques catalanes», una mostra basada en el perfil de setze científiques que treballen en universitats, centres de recerca i empreses a Catalunya, i que ha estat organitzada per l’Associació Catalana de Comunicació Científica (ACCC) amb la col·laboració del Departament d’Innovació, Universitats i Empresa de la Generalitat de Catalunya, la Fundació Espanyola per a la Ciència i la Tecnologia (FECYT), el Ministeri de Ciència i Innovació (MICINN) i la Xarxa d’Unitats de Cultura Científica (UCC+i).
A més, en el marc d’aquesta exposició, el proper 14 de desembre a les 18 hores, a l’Auditori del PCB tindrà lloc la taula rodona «Dona, ciència i societat: trencant el sostre de vidre», moderada per Mercè Piqueras, presidenta de l’ACCC, i amb la intervenció d’algunes de les investigadores que participen en l’exposició.
L’exposició «16 científiques catalanes» vol posar de manifest el paper fonamental de la dona en l’avenç de la ciència en la nostra societat i trencar determinats tòpics, com ara que els professionals que es dediquen a la recerca solen ser majoritàriament homes. A la mostra, que és de caràcter itinerant, hi participen les investigadores de la UB Pilar Bayer, Isabel Cacho i Carme Jordi.
Segons Mercè Piqueras, que a més de presidir l’ACCC és la coordinadora de l’exposició, «si bé la presència de la dona continua sent minoritària en alguns àmbits de la recerca, el nombre d’investigadores ha anat augmentant en les últimes dècades. Però aquesta major presència als laboratoris no se sol reflectir en la percepció pública de la ciència». Així doncs, «per pal·liar aquest dèficit, s’ha organitzat aquesta mostra, que es basa en una sèrie de perfils d’investigadores en actiu de diferents àrees de recerca: biomedicina, química, física, matemàtiques, arqueologia», segons declara el secretari tècnic de la mostra, Raül Toran.
A la mostra hi participen les investigadores Pilar Bayer, del Departament d’Àlgebra i Geometria; Isabel Cacho, del Departament d’Estratigrafia, Paleontologia i Geociències Marines; Carme Jordi, del Departament d’Astronomia i Meteorologia de la UB; la investigadora biomèdica Lina Badimon; l’oceanògrafa Marta Estrada; la física Teresa Puig; la química Conxita Solans; l’arqueòloga Assumpció Vila, del Consell Superior d’Investigacions Científiques (CSIC); l’antropòloga Adriana Kaplan, de la Universitat Autònoma de Barcelona (UAB); la química computacional Sílvia Simon, de la Universitat de Girona (UdG); la neurobiòloga Mara Dierssen, del Centre de Regulació Genòmica (CRG); l’arqueòloga Marta Prevosti, de l’Institut Català d’Arqueologia Clàssica (ICAC); la bioenginyera Alícia Casals, de l’Institut de Bioenginyeria de Catalunya (IBC), i la biòloga Anna Veiga, del Centre de Medicina Regenerativa de Barcelona (CMRB). També hi participen investigadores de l’àmbit privat, com ara la biòloga especialista en microbiologia cervesera Marta Orive, de l’empresa Mahou-San Miguel, i la física Lourdes Vega, directora de MATGAS.
Aquesta exposició itinerant, amb presència a Internet a través d’un blog, es complementa amb sessions i xerrades a càrrec d’algunes científiques per tal d’apropar a la societat el seu treball i el d’altres dones dedicades a la recerca. Tal com diu la geòloga marina de la UB Isabel Cacho, «la professió investigadora permet pensar, crear... Tot un luxe que val la pena».